**Pripildyti kuo** ar **ko**?

Su pripildymą reiškiančiais veiksmažodžiais, turinčiais priešdėlį *pri*- (*pripildyti, pripilti, prikimšti, prisotinti, prigrūsti, prikrauti*), įnagininkas nevartotinas. Tokius sakinius reikėtų taisyti: *Oras pripildytas kietosiomis dalelėmis* (taisoma *Oras pripildytas kietųjų dalelių*). *Lentynos pripildytos knygomis* (taisoma *Lentynos pripildytos knygų*). *Salė pripildyta žiūrovais* (taisoma *Salė pilna žiūrovų*). *Pagalvė prikimšta pūkais* (taisoma *Pagalvė prikimšta pūkų*). *Galva prikimšta mintimis* (taisoma *Galva prikimšta minčių*).